作者:戴叔倫
標題:奉天酬別鄭諫議雲逵、盧拾遺景亮見別之作
內容:巨孽盜都城，傳聞天下驚。陪臣九江畔，走馬來赴難。伏奏見龍顏，旋持手詔還。單車不可駐，朱檻未遑攀。故人出相餞，共悲行路難。臨岐荷贈言，對酒獨傷魂。世故山川險，憂多思慮昏。重陰蔽芳月，疊嶺明舊雪。泥積轍更深，木冰花不發。鄭君間世賢，忠孝乃雙全。大義棄妻子，至淳易生死。知心三四人，越境千餘裡。駿馬帳前發，驚塵路傍起。樓頭俯首看，莫敢相留止。拜闕奏良圖，留中沃聖謨。洗兵救衛郡，誘敵討幽都。名亞典屬國，良選諫大夫。從容九霄上，談笑授陰符。盧生富才術，特立居近密。採掇獻吾君，朝廷視聽新。寬饒狂自比，汲黯直為鄰。就列繼三事，主文當七人。可憐長守道，不覺五逢春。昔去城南陌，各為天際客。關河煙霧深，寸步音塵隔。羈旅忽相遇，別離又茲夕。前悲涕未幹，後喜心已戚。而我方老大，頗為風眩迫。夫君並少年，何爾鬢須白。惆悵語不盡，裴回情轉劇。一尊自共持，以慰長相憶。